## La Filmoteca Valenciana acull la presentació del ‘Diccionario de las relaciones cinematográficas Cuba-España’ de Juan Antonio Borrero

*** En la presentació del llibre, que tindrà lloc el dijous 23 d’octubre, participarà el cineasta cubà Rolando Díaz
* Abans de l’acte es projectarà el curtmetratge documental *Fuera de juego* (1996)**

La Filmoteca Valenciana acull el dijous 23 d’octubre, a les 11 hores, la presentació del *Diccionario de las relaciones cinematográficas Cuba-España*, de Juan Antonio Borrero. A més del seu autor, en la presentació del llibre també assistirà el cineasta cubà Rolando Díaz.

Amb el suport de l’Acadèmia de Cine d’Espanya, a través de les ajudes a la investigació cinematogràfica Luis García Berlanga, el *Diccionario de las relaciones cinematográficas Cuba-España* proposa, per primera vegada, una història dels vincles cinematogràfics entre el país del Carib i Espanya. És, per tant, una obra pionera de referència que reunix, de manera rigorosa i accessible, informació tècnica i crítica sobre les pel·lícules que han sorgit de la trobada entre cubans i espanyols.

Pensat com un projecte en constant expansió, informa de l’ampli i divers mapa de produccions en el qual els dos països han coincidit, tant en temàtiques com en col·laboracions productives.

En eixe catàleg de produccions estudiades figuren *Cosas que dejé en La Habana* (1997), de Manuel Gutiérrez Aragón; *En la puta calle* (1996), d’Enrique Gabriel; *Flores de otro mundo* (1999), d’Icíar Bollaín; *Adiós con el corazón* (2000), de José Luis García Sánchez; *La novia de Lázaro* (2002), de Fernando Merinero; *Cuba Libre* (2005), de Ray García; *Palmeras en la nieve* (2015), de Fernando González Molina, o *El Rey de La Habana* (2015), d’Agustí Villaronga.

Abans de la presentació del llibre es projectarà el curtmetratge documental de 25 minuts *Fuera de juego* (1996), dirigit per Rolando Díaz i escrit per Díaz en col·laboració amb el cineasta canari Aurelio Carnero. Es tracta d’un documental de caràcter humorístic sobre la passió del futbol a Canàries en els anys noranta que se centra en un partit entre el Tenerife i el Reial Madrid i en les reaccions de goig de les penyes futbolístiques de Tenerife. El documental, que va arribar a exhibir-se en el Mundial de Futbol de França de 1998, és un bon exemple de la col·laboració de cineastes espanyols i cubans.

**Juan Antonio García Borrero**

Nascut a Camagüey en 1964, Juan Antonio García Borrero és un crític d’art, assagista i investigador del cine cubà. Membre de l’Associació Cubana de la Premsa Cinematogràfica i de la FIPRESCI des de 1999, ha sigut el creador i coordinador general dels Talleres Nacionales de la Crítica Cinematográfica (1993-2003). També ha treballat en la promoció i l’estudi del cine i la cultura des del Centro de Documentación del Audiovisual Cubano, i és gestor de l’Enciclopedia Digital del Audiovisual Cubano (ENDAC),

Professor de l’Escuela Internacional de Cine y TV de San Antonio de los Baños i de l’Instituto Superior del Arte de l’Havana, García Borrero ha impartit cursos en universitats dels Estats Units, Brasil i Espanya. Amb els seus llibres *Guía crítica del cine cubano de ficción* (2001), *La edad de la herejía* (2002) i *Otras maneras de pensar el cine cubano* (2010) ha obtingut en tres ocasions el Premi Nacional de la Crítica Literària.

**Rolando Díaz**

Nascut a l’Havana en 1947, Rolando Díaz és director, guionista, productor i professor de cine. Ha escrit i dirigit 11 llargmetratges, més de 20 curtmetratges i 82 edicions del Noticiero ICAIC Latinoamericano, premiat per la UNESCO. Amb el seu primer llargmetratge, *Los pájaros tirándole a la escopeta* (1984), va guanyar 14 premis i reconeixements internacionals. Després va estrenar *En tres y dos* (1985), *La vida en Rosa* (1989), *El largo viaje de Rústico* (1993), *Melodrama* (1995), *Fuera de Juego* (1996) i *Si me comprendieras* (1999).

La seua obra fílmica ha sigut seleccionada en els festivals de cine de Berlín, Toronto, Londres, Nova York i Amsterdam, i ha sigut reconeguda amb diversos premis i mencions internacionals. Ha impartit conferències sobre cine en diverses universitats d’Amèrica Llatina i els Estats Units. També ha fet classes de guió, direcció i actuació a Canàries i a l’Escola de Formació de Guionistes de la Fundació d’Investigació de l’Audiovisual a València. Actualment dirigix el Laboratorio de Desarrollo de Documentales CreaDoc.

Fecha: 22/10/2025